
Al cercle de foc;

als qui ens han precedit,

als qui són presents

i als qui encara han d’arribar.





ELS TOLTEQUES

Fa milers d’anys, per tot el sud de Mèxic els tolteques eren coneguts com «les dones i els homes del coneixement». En antropologia s’ha designat els tolteques com una nació o una raça, però la veritat és que eren científics i artistes que van forjar una societat per explorar i conservar el coneixement espiritual i les pràctiques dels seus avantpassats. Formaven una comunitat de mestres (nahuals) i alumnes a Teotihuacán, l’antiga ciutat de les piràmides als afores de Ciutat de Mèxic, coneguda com el lloc on «els homes es converteixen en déus».

Al llarg dels mil·lennis, els nahuals van haver d’amagar la saviesa ancestral i mantenir-se en l’anonimat. Les conquestes europees, juntament amb un abús generalitzat del poder d’alguns aprenents, van fer que calgués protegir el coneixement d’aquelles persones que no estaven preparades per emprar-lo amb saviesa, o que podien fer-ne un ús inadequat per treure’n un benefici personal.

Sortosament, diversos llinatges de nahuals van recollir el coneixement esotèric tolteca i el van anar transmetent de generació en generació. Durant segles, la saviesa va estar embolcallada de misteri, però les antigues profecies predeien que arribaria una època en què caldria retornar-la a la gent. Ara, don Miguel Ruiz, un nahual del llinatge dels Cavallers de l’Àliga, ha comptat amb el guiatge necessari per compartir amb nosaltres les extraordinàries lliçons dels tolteques.

El coneixement tolteca sorgeix de la mateixa unitat essencial de la veritat que vertebra totes les tradicions esotèriques sagrades d’arreu del món. Sense ser una religió, el coneixement ret culte a tots els mestres espirituals que han ensenyat a la Terra. Malgrat contenir un caire espiritual, seria millor descriure’l com una manera de viure que destaca pel fàcil accés a la felicitat i l’amor.





INTRODUCCIÓ:

El mirall fumejant

Fa tres mil anys, hi havia un ésser humà com tu i com jo que vivia a la vora d’una ciutat voltada de muntanyes. L’humà estudiava per ser un home de medicina, per adquirir el coneixement dels seus avantpassats, però no estava del tot d’acord amb allò que aprenia. Al seu cor, tenia la sensació que hi mancava alguna cosa.

Un dia, dormint en una cova, va somiar que veia el seu propi cos adormit. Va sortir de la cova i es va trobar una nit de lluna nova. Com que feia un cel ras, va veure milions d’estrelles. Tot d’una va passar alguna cosa dins seu que va transformar la seva vida per sempre. Es va mirar les mans, es va palpar el cos i va sentir la seva pròpia veu que deia: «Soc fet de llum; soc fet d’estrelles».

Va tornar a mirar les estrelles i es va adonar que no són elles les que creen la llum, sinó que és la llum la que crea les estrelles. «Tot és fet de llum, i l’espai d’entremig no és buit», va dir. I va saber que tot el que existeix és un únic ésser viu, i que la llum és la missatgera de la vida, perquè és viva i conté tota la informació.

Llavors va entendre que, tot i ser fet d’estrelles, ell no era aquelles estrelles. «Soc el que hi ha entre les estrelles», va pensar. Per tant, va anomenar les estrelles «tonal» i la llum que hi havia entre elles, «nahual», i va saber que l’artífex de l’harmonia i l’espai entre tots dos elements era la Vida o la Intenció. Sense Vida, el tonal i el nahual no podrien existir. La Vida és la força de l’absolut, el suprem, el Creador de tot.

Heus ací el que va descobrir: tot el que existeix és una manifestació d’aquest ésser viu únic que anomenem «Déu». Tot és Déu. I va arribar a la conclusió que la percepció humana no és més que llum que percep llum. També va entendre que la matèria és un mirall —tot és un mirall que reflecteix llum i la utilitza per crear imatges— i que el món de les il·lusions, el Somni, és una mena de fum que ens impedeix veure el que som realment. «El nostre jo real és pur amor, pura llum», va dir.

Aquesta epifania li va canviar la vida. Quan va saber què era realment, va observar els altres éssers humans i la resta de la natura que l’envoltava, i es va quedar bocabadat amb el que va veure. Es va reconèixer en totes les coses: en cada persona, en cada animal, en cada arbre, a l’aigua, a la pluja, als núvols, a la terra. I va veure que la Vida mesclava el tonal i el nahual de diferents maneres per crear milers de milions de manifestacions de si mateixa.

En aquell moment fugaç, va comprendre-ho tot. Estava eufòric i la pau li omplia el cor. Es moria de ganes d’explicar a la seva gent el que havia descobert. Però no tenia paraules per fer-ho. Va intentar compartir-ho amb la resta, però no l’entenien. Eren conscients que ell havia canviat, que una estranya bellesa irradiava dels seus ulls i de la seva veu. Es van adonar que ja no jutjava res ni ningú. Ja no s’assemblava a cap altra persona.

Ell entenia prou bé tothom, però ningú no l’entenia, a ell. Creien que era Déu encarnat, i quan li deien això, ell somreia i deia: «És veritat. Soc Déu. Però vosaltres també sou Déu. Som el mateix, vosaltres i jo. Som imatges de llum. Som Déu». Però la gent continuava sense entendre’l.

Havia descobert que era un mirall per a la resta, un mirall on es veia a si mateix. «Tothom és un mirall», va dir. Es reconeixia a si mateix en tothom, però quan els altres el miraven, no el veien pas com una part de si mateixos. I va entendre que tothom estava somiant, però sense ser-ne conscients, sense saber qui eren realment. No el podien veure com una part de si mateixos perquè hi havia una cortina de boira o de fum entre els miralls. I aquella cortina es componia de la interpretació d’imatges de llum: el Somni dels humans.

Aleshores va saber que aviat oblidaria tot el que havia après. Volia recordar totes les visions que havia tingut, i per això va decidir adoptar el nom de «Mirall Fumejant». Així sempre sabria que la matèria és un mirall i que el fum d’entremig és el que ens impedeix conèixer què som. «Soc el Mirall Fumejant, perquè em miro a mi mateix en tots vosaltres, però no ens reconeixem per culpa del fum que ens separa. Aquest fum és el Somni, i el mirall ets tu: el somiador».





ELS QUATRE ACORDS

LA DOMESTICACIÓ I EL SOMNI DEL PLANETA

El que veus i sents ara mateix no és més que un somni. En aquest precís instant, estàs somiant. Somies amb el cervell despert.

Somiar és la funció principal de la ment, i la ment somia les vint-i-quatre hores del dia. Somia quan el cervell està despert, i també quan està adormit. La diferència és que, quan el cervell està despert, hi ha un marc material que ens fa percebre les coses de manera lineal. Quan anem a dormir el marc desapareix, i el somni sol canviar constantment.

Els éssers humans somiem sense parar. Abans que nasquéssim, els nostres avantpassats van crear un gran somni extern que anomenarem «somni de la societat», o «del planeta». El somni del planeta és el somni col·lectiu de milers de milions de somnis personals més petits, que junts formen el somni d’una família, d’una comunitat, d’una ciutat, d’un país i, finalment, de la humanitat sencera. El somni del planeta inclou totes les normes d’una societat, les seves creences, lleis, religions, cultures i maneres de ser, així com els seus governs, escoles, actes socials i festius.

Naixem amb la capacitat d’aprendre a somiar, i els que han viscut abans que nosaltres ens ensenyen a fer-ho igual que la societat. El somni extern té tantes normes que, quan neix un nou ésser humà, captem l’atenció de l’infant i introduïm aquestes normes en la seva ment. El somni extern utilitza la mare i el pare, l’escola i la religió per ensenyar-nos a somiar.

L’atenció és l’habilitat per discriminar i fer èmfasi només en allò que volem percebre. Podem percebre milers de coses alhora, però, gràcies a l’atenció, mentalment podem destacar en primer terme allò que volem. De petits, els adults captaven la nostra atenció i inserien informació al nostre cervell mitjançant la repetició. Així és com vam aprendre tot el que sabem.

Emprant l’atenció, vam aprendre tota una realitat, tot un somni. Vam aprendre a comportar-nos en societat: què cal pensar i què no; què és acceptable i què no ho és; què és bo i què és dolent; què és bell i què és lleig; què està bé i què està malament. Tot plegat ja existia: tot el coneixement i totes les normes i els conceptes sobre com captenir-se al món.

Quan anaves a l’escola, t’asseies en una cadireta i prestaves atenció al que t’ensenyava la mestra. Quan anaves a missa, prestaves atenció al que et deia el capellà o el pastor. La mateixa dinàmica operava amb la mare i el pare i els germans: tots intentaven captar la teva atenció. També aprenem a captar l’atenció d’altres éssers humans i adquirim una necessitat d’atenció que pot arribar a ser molt competitiva. La mainada competeix per destacar davant dels pares, els professors i els amics. «Mireu-me! Mireu què faig! Ei, soc aquí». La



































El preludi d’un nou somni

